text: Ukendt på gaden, respekteret i rådet
  22 juni 2015 kl. 18.04
  På gaden siger navnet Stephanie Lose ikke borgerne ret meget. Men i regionsrådssalen er hun respekteret. Mandag eftermiddag blev hun af et enigt regionsråd valgt til ny regionsråds-formand efter Carl Holst.
  Posten som regionsrådsformand er et fuldtidshverv, som Stephanie Lose tager fat på fra dags dato.
  -Jeg glæder mig til at tage fat på opgaverne som regionsrådsformand og ser frem til samarbejdet med de øvrige partier i regionsrådet, siger den nyvalgte regionsrådsformand.
  - Den netop overståede valgkamp har vist, at både et godt sundhedsvæsen og det at skabe vækst og udvikling i hele landet er emner, der fylder meget hos danskerne - og derfor også bliver vigtige emner for det kommende folketing og regering. Interesse for de opgaveområder, som netop regionen tager sig af, giver jo et godt udgangspunkt for de ting, jeg skal arbejde med som regionsrådsformand.
  Hun glæder sig til at udvikle ikke mindst sundhedsvæsenet.
  I den nuværende valgperiode har hun været formand for Udvalget for Regional Udvikling og har tidligere beklædt formandsposter i både Innovationsudvalget, sygehusstrukturudvalget og det præhospitale udvalg.
  